கேள்வி: சிலந்தி வலை நடவடிக்கை - பின்விளைவு என்பது என்ன?
பதில்: இந்த தாக்குதல்களில் உருசியாவின் தந்திரோபய குண்டு வீச்சு வானூர்திகளில் மூன்றில் ஒரு பங்கு சேதப்படுத்தப்பட்டதாகவும், இதன் மதிப்பு US$7 பில்லியன் என மதிப்பிடப்பட்டுள்ளதாகவும் உக்ரேனிய அதிகாரிகள் தெரிவித்தனர். உக்ரைனுக்குள் நீண்ட தூர ஏவுகணைகள் மற்றும் ஆளில்லா வானைர்திகளை ஏவுவதற்கான உருசியாவின் திறன் குறைந்தபட்சம் தற்காலிகமாக கட்டுப்படுத்தப்படும் என்று போர் ஆய்வு நிறுவனம் அதன் ஆரம்ப பகுப்பாய்வில் குறிப்பிட்டது. இவற்றில் பனிப்போர் மூலோபாய குண்டுவீச்சு வானூர்தி டுபோலேவ் வகையும் அடங்கும். எனவே உருசியாவின் குண்டுவாச்சுத் திறனின் ஒரு பகுதியை கடுமையாக சேதப்படுத்தியுள்ளது. தாக்குதல்களைத் தடுப்பதில் உளவுத்துறை ஆடைந்த தோல்வியானது புதினின் மனதை பாதிக்கும். மேலும் உருசியாவின் உள்நாட்டு உளவுத்துறை சேவையில் களையெடுப்புக்கு வழிவகுக்கும் என்று ''வால் ஸ்ட்ரீட் ஜர்னல்'' கூறியது. சில வர்ணனையாளர்களும் உருசிய இராணுவ வலைப்பதிவர்களும் இந்த நிகழ்வை உருசியாவின் பேர்ள் துறைமுகத் தாக்குதல் என்று குறிப்பிட்டனர். உருசிய பாதுகாப்பு அமைச்சகம் இந்த நடவடிக்கையை "பயங்கரவாத தாக்குதல்" என்று குறிப்பிட்டது. உருசியாவின் ஐந்து பிராந்தியங்களில் வான்படைத் தளங்கள் மீதான தாக்குதல்களைக் குறிப்பிட்டு, ஆனால் மூன்று பிராந்தியங்களில் தாக்குதல்கள் முறியடிக்கப்பட்டதாகக் கூறியது. இது ஒலென்யா மற்றும் பெலாயா வான்படைத் தளங்களில் விமானங்களுக்கு சேதம் ஏற்பட்டதை உறுதிப்படுத்தியது. தாக்குதலில் ஈடுபட்டதாகக் கூறப்படும் ஒரு சுமையுந்து (லாரி) ஓட்டுநர் காவல் துறையினரின் விசாரணை வளையத்துக்குக் கொண்டு வந்துள்ளதாக உருசியாவின் டாஸ் செய்தி நிறுவனம் செய்தி வெளியிட்டுள்ளது. மர்மன்ஸ்க் மற்றும் இர்குட்ஸ்க் பகுதிகளில் நடந்த தாக்குதல்களில் உயிரிழப்புகள் எதுவும் ஏற்படவில்லை என்றும், தாக்குதலுக்கு உதவிய பல "பங்கேற்பாளர்கள்" கைது செய்யப்பட்டுள்ளதாகவும் உருசிய பாதுகாப்பு அமைச்சகம் தெரிவித்துள்ளது, இருப்பினும் அனைத்து செயல்பாட்டாளர்களும் உருசியாவிலிருந்து பாதுகாப்பாக வெளியேறிவிட்டதாக ஜெலென்ஸ்கி கூறினார். உருசிய பாதுகாப்புச் சேவைகளுடன் தொடர்பு கொண்டதற்காக அறியப்பட்ட உருசிய டெலிகிராம் (மென்பொருள்) சேனலான பாஸாவின் சரிபார்க்கப்படாத செய்திகளை மேற்கோள் காட்டி பிபிசி, ஆளில்லா வானுர்திகளை ஏற்றிச் சென்ற சுமையுந்து ஓட்டுநர்கள் அனைவரும் மரத்தாலான பெட்டகங்களை அப்பாவித்தனமாக கொண்டு சென்றது, சுமையுந்துகளை எங்கு நிறுத்துவது என்பது குறித்த வழிகாட்டல்களைப் பெற்றது போன்ற ஒத்த கதைகளைச் சொன்னதாகக் கூறியது. உருசிய அரசு செய்தி நிறுவனமான ரியா நோவோஸ்டியால் பேட்டி காணப்பட்ட ஒரு ஓட்டுநர், தானும் மற்ற ஓட்டுநர்களும் எழுந்து பறந்து வரும் ஆளில்லா வானூர்திகளைப் பார்த்து ஆச்சரியப்பட்டதாகவும், கற்களை எறிந்து அவற்றை வீழ்த்த முயன்றதாகவும் கூறினார்.